KOOL พุ่ง 15% คาดปีนี้กำไรโต 43% โบรกเชียร์ซื้อเป้าปี 59 ที่ 2.50 บ.
KOOL: พุ่ง 15% ณ เวลา 15.53 น. ราคาอยู่ที่ 2.36 บาท บวก 0.30 บาท หรือ 14.56% สูงสุด 2.42 บาท ต่ำสุด 2.06 บาท มูลค่าการซื้อขาย 308.93 ล้านบาท ด้านบล.ทรีนีตี้ คาดกำไรสุทธิปี 58 อยู่ที่ 45 ลบ. โต 43.3% จากปีก่อน แนะซื้อ KOOL ราคาเป้าหมายปี 59 ที่ 2.50 บ.
21 ต.ค. 2558

ผู้สื่อข่าวรายงานว่า ราคาหุ้น บริษัท มาสเตอร์คูล อินเตอร์เนชั่นแนล จำกัด (มหาชน) หรือ KOOL ณ เวลา 15.53 น. ราคาอยู่ที่ 2.36 บาท บวก 0.30 บาท หรือ 14.56% สูงสุด 2.42 บาท ต่ำสุด 2.06 บาท มูลค่าการซื้อขาย 308.93 ล้านบาท ขณะที่ดัชนีหุ้นไทยโดยรวมลบ 0.20%

 
บล.ทรีนีตี้ ระบุในบทวิเคราะห์ (30 ก.ย.) แนะนำ “ซื้อ” KOOL ด้วยราคาเป้าหมายปี 2559 ที่ 2.50 บาทต่อหุ้น อิง PER 19 เท่า ตามค่าเฉลี่ยอุตสาหกรรมเครื่องใช้ในครัวเรือนและสำนักงานย้อนหลัง 3 ปี ประเมิน ณ สิ้นปี 2558 บริษัทฯ จะมีรายได้รวมราว 648 ล้านบาท และอัตรากำไรขั้นต้นที่ 43.4%  ซึ่งจะส่งผลให้คาดว่ามีกำไรสุทธิอยู่ที่ 45 ล้านบาท เติบโต 43.4% จากปีก่อน
ทั้งนี้ ปัจจัยหนุนจากการขยายช่องทางการขาย และจากช่องทางเดิมโดยเฉพาะห้างค้าปลีกสมัยใหม่ ซึ่งบริษัทมีผลิตภัณฑ์ที่เหมาะสมต่อกลุ่มลูกค้าหลากหลาย ซึ่งมีผลให้ประเมินว่าอัตรากำไรขั้นต้นจะดีขึ้นร้อยละ 0.1 จากปีก่อน และคาดกำไรปี 2559 และปี 2560 อยู่ที่ 63 ล้านบาท และ 97 ล้านบาทตามลำดับ คิดเป็นอัตราการเติบโตเฉลี่ย (CAGR) ปี 2558-2560 ราว 47% ต่อปี